Padauguvio mūšis
Padauguvio mūšis – kautynės tarp LDK ir Kryžiuočių Ordino kariuomenių, įvykusios tarp 1270 m. liepos 13 ir rugsėjo 22 d. šaltiniuose neįvardintoje vietoje. Į Livoniją įsiveržus lietuvių kariuomenei, magistro pareigas einantis Andrius Vestfalas puolė jų vytis su nedidelėmis pajėgomis. Lietuviai, pastebėję kryžiuočių stovyklą, juos netikėtai užklupo ir sutriuškino. Mūšyje žuvo pats Andrius Vestfalas su 20 Ordino riterių („Eiliuotosios Livonijos kronikos“ duomenimis), nors Roneburgo nekrologas nurodo žuvus vicemagistrą Andrių su 23 riteriais. Mūšio vieta tiksliau nelokalizuota, Padauguvio vardu jį sąlyginai pavadino Romas Batūra. Savarankiškos reikšmės mūšis neturėjo ir traktuotinas kaip Karusės mūšyje lietuvių įgytos iniciatyvos išnaudojimas, padidinęs kryžiuočių nuostolius. Lietuvių kariuomenės vado vardas ir nuostoliai neužfiksuoti.